**Elektros rinkos barometras: didmeninė elektros kaina Lietuvoje per savaitę didėjo 5 proc.**

**Praėjusią savaitę didmeninė elektros kaina Lietuvoje kilo 5 proc. ir vidutiniškai siekė 82,88 Eur/MWh. Tiek pat elektra kainavo ir kitose Baltijos šalyse.**

Elektros kainų pokyčiai buvo stebimi ir kitose Europos šalyse: Lenkijoje savaitės vidutinė kaina siekė 86,18 Eur/MWh, Vokietijoje – 77,55 Eur/MWh, Austrijoje – 75,96 Eur/MWh.

Tuo metu nepriklausomų elektros tiekėjų Lietuvos gyventojams siūlomos kainos išliko panašiame lygyje kaip ir ankstesnę savaitę. „Elektrum Lietuva“ žemiausia fiksuota kaina siekė 22,95 ct/kWh, fiksuojant ją 6 mėnesiams.

„Elektros kainų augimą Baltijos regione daugiausia lėmė 3 proc. padidėjęs elektros energijos suvartojimas. Visgi nuo didesnio kainų šuolio apsaugojo išaugusi gamyba iš atsinaujinančių energijos išteklių. Vėjo elektrinių gamyba išaugo 48 proc., elektros gamyba hidroelektrinėse – 21 proc., o saulės elektrinėse pagaminamos elektros kiekis padidėjo 3 proc., palyginti su ankstesne savaite. Tuo tarpu energijos srautai į Baltijos šalis praėjusią savaitę sumažėjo 9 proc., lyginant su anksčiau buvusia savaite“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, augo 27 proc. iki 69,76 Eur/MWh.

Pasak M. Kavaliausko, kainų didėjimą visame „Nord Pool“ regione lėmė 22 proc. mažesnė vėjo elektrinių generacija Šiaurės šalyse bei 9 proc. nei ankstesnę savaitę mažesni branduolinės energijos pajėgumai.

Elektros vartojimas ir gamyba „Nord Pool“ regione ankstesnę savaitę mažėjo. Vartojimas siekė 7 947 GWh, o gamyba 8 294 GWh.

**Lietuvoje vartojimas ir gamyba augo**

Baltijos šalyse elektros vartojimas per savaitę didėjo 3 proc. ir siekė 519 GWh. Lietuvoje elektros suvartota 4 proc. daugiau nei ankstesnę savaitę, 234 GWh, Latvijoje – 4 proc. daugiau, 123 GWh, Estijoje vartojimas sumažėjo 1 proc. iki 162 GWh.

Elektros energijos bendros gamybos apimtys Baltijos šalyse praėjusią savaitę kilo 15 proc. ir siekė 418 GWh. Lietuvoje ir Latvijoje elektros energijos pagaminta 15 proc. daugiau nei ankstesnę savaitę. Lietuvoje – 144 GWh, o tuo tarpu Latvijoje – 185 GWh, Estijoje gamyba kilo 16 proc. iki 89 GWh.

Per savaitę visos trys Baltijos šalys kartu pagamino 81 proc. joms reikalingos elektros energijos. Lietuvoje pagaminta 62 proc., Latvijoje – 151 proc., Estijoje – 55 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 211 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*